text: Nu starter sæsonen for sommerhusindbrud
  27 september 2010 kl. 11.01
  Vinteren nærmer sig og det betyder flere indbrud i sommerhusene.
  De mange sommerhusområder ved Vesterhavet og Sønderjyllands østkyst gør Sydjylland til et attraktivt mål for indbrudstyve.
   
  Hvert år kan man se en stigning i sommerhusindbrud, når årstiden skifter fra sommer til vinter.
  På trods af stigningen er antallet af indbrud dog faldet fra 2008 til 2009 med 2,2 procent, mens der skete en stor stigning fra 2007 til 2008 på lidt over 450 indbrud. 
  Indbrudene i sommerhusene skyldes ofte uforsigtighed i forhold til indretningen af huset.
   
  - Folk bruger mange penge på at indrette deres sommerhuse med dyre fladskærms-tv og designermøbler. Det har heldigvis fået flere og flere til at tænke sikkerhed med i indretningen, siger Per Bloch-Frederiksen fra alarmselskabet G4S.
  De kan tydeligt mærke en stigende efterspørgsel efter alarmer, når vintertiden nærmer sig.
  